Man wat glo gestremde epilepsie-lyer verkrag op waarskuwing vrygelaatArgieffoto ŉ Man wat daarvan beskuldig word dat hy sy meisie se dogter wat aan epilepsie ly, verkrag het, is Vrydag in die Tonga-landdroshof in Mpumalanga op ŉ waarskuwing vrygelaat omdat hy nie R2 000 borgtog kon betaal nie. Carlos Emmanuel Nhamposse (58), oorspronklik van Mosambiek, het Vrydag onskuldig gepleit op ŉ aanklag van verkragting, het ŉ Sapa-korrespondent berig. Die vermeende slagoffer is ŉ epilepsie-lyer en glo ook verstandelik gestremd. Dit is nie duidelik hoe oud sy is nie. “Ons weet nie of sy ouer is as 20 nie, maar verstandelik is sy soos ŉ kind jonger as 10,” het konstabel Nokuthula Luphoko, die ondersoekbeampte, vroeër getuig. Landdros Hazel Khoza het Nhamposse op ŉ waarskuwing vrygelaat en gewaarsku om op 3 Julie weer in die hof te verskyn. Borgtog van R2 000 is verlede maand aan hom toegeken, maar hy kon nie die geld bymekaar maak nie. Hy is op 3 April in hegtenis geneem en het God en die landdros bedank vir sy vrylating en het onderneem om nie die gebied te besoek waar die vermeende slagoffer bly nie. Luphoko het ook getuig dat die beskuldigde aan die polisie erken het dat hy twee keer met haar seks gehad het, maar dat sy haar toestemming verleen het. Die saak is tot 3 Julie uitgestel vir verdere ondersoek. -SAPA